次韻張宏道勸釋奠致齋
作者：葛勝仲
朝代：宋

paragraphs: 齋居屏塵務，况復儒宫清。
木落必糞本，祭菜敢不誠。
瑚簋見三代，錯落羅兩楹。
骨冷破夢境，虛窗坐黎明。
祠官趣盥頮，珊然環佩聲。
巍巍素王像，視若四海營。
當時杏壇士，與享彯華纓。
樂教属昭代，弟子陳歌笙。
端如從陳蔡，琴舞紛縱横。
元功流萬祀，德大遍諸生。